CELEX: 52020PC0201
Language: hu
Date: 2020-05-08
Title: Javaslat A TANÁCS RENDELETE az (EU) 2017/2454 rendeletnek az alkalmazás kezdőnapja tekintetében a Covid19-válság kitörése miatt történő módosításáról

EURÓPAI BIZOTTSÁG
            Brüsszel, 2020.5.8.
            COM(2020) 201 final
            2020/0084(CNS)
            Javaslat
            A TANÁCS RENDELETE
            az (EU) 2017/2454 rendeletnek az alkalmazás kezdőnapja tekintetében a Covid19-válság kitörése miatt történő módosításáról 
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               2017. december 5-én a Tanács elfogadta az (EU) 2017/2454 tanácsi rendeletet
                  1
               , amely részét képezi a határokon átnyúló elektronikus kiskereskedelmet érintő héaszabályozás korszerűsítésére vonatkozó jogszabálycsomagnak (a továbbiakban: az e-kereskedelemre vonatkozó héacsomag). Az említett rendelet módosítja a hozzáadottérték-adó területén történő közigazgatási együttműködésről és csalás elleni küzdelemről szóló 904/2010/EU rendeletet
                  2
               , amely lefekteti a szűkített egyablakos ügyintézés (MOSS) sikeres kiterjesztéséhez szükséges mögöttes informatikai infrastruktúra és tagállami együttműködés alapjait. 
            
            
               Az (EU) 2017/2454 rendelet 2021. január 1-jét jelölte meg a benne foglalt módosítások alkalmazásának kezdőnapjaként.
            
            
               A Bizottság 2020. február 14-én mérleget készített a tagállamok felkészültségének aktuális szintjéről; ebből az alkalomból a legtöbb tagállam megerősítette, hogy képes lesz arra, hogy kellő időben megkezdje a szabályok alkalmazását. Két tagállam kételyének adott hangot azzal kapcsolatban, hogy megfelelő időben készen áll-e majd az alkalmazásra, és annak legalább egy évvel történő elhalasztását kérte. A Bizottság felajánlotta segítségét a nehézségekkel szembesülő tagállamoknak annak érdekében, hogy le tudják küzdeni az akadályokat, és továbbra is bízott benne, hogy minden tagállam fel tud készülni 2021. január 1-jéig. 
            
            
               A Covid19-válság előre nem látott kitörése és annak jelentős hatása miatt azonban a tagállamok kénytelenek voltak átértékelni prioritásaikat és az e-kereskedelemre vonatkozó héacsomagról a világjárvány leküzdésére átcsoportosítani erőforrásaikat. Ezért immár más tagállamok is vannak, amelyek nem tudják garantálni, hogy 2021. január 1-jéig le tudják zárni az új szabályok – többek között a közigazgatási együttműködésre vonatkozó előírások – alkalmazására irányuló előkészítő munkát. Nagy a kockázata annak, hogy késedelmet szenved az e-kereskedelemre vonatkozó új héaszabályok – így például az (EU) 2017/2454 rendeletben foglaltak – végrehajtásához szükséges nemzeti szintű informatikai rendszer működésbe léptetése, ami azzal járna, hogy számos tagállam nem lesz képes 2021. január 1-jétől alkalmazni az új szabályokat. Hasonló aggályokat fogalmaztak meg fontos gazdasági szereplők is, különösen a postai szolgáltatók és a futárszolgálatok, amelyek szorgalmazták, hogy a Bizottság a Covid19-válságra tekintettel halassza el hat hónappal az e-kereskedelemre vonatkozó héacsomag alkalmazásának kezdőnapját. 
            
            
               A Bizottság 2020. április 24-én megbeszélést folytatott a tagállamokkal, hogy felmérje, hol tartanak az új szabályok 2021. január 1-jétől kezdődő alkalmazására való felkészülésben. A tagállamok többsége továbbra is úgy nyilatkozott, hogy képes lesz a szabályok alkalmazásának időben történő megkezdésére, de e tagállamok is hangsúlyozták, hogy az e-kereskedelemre vonatkozó héacsomag működésével kapcsolatos rendelkezések azon az elven alapulnak, hogy minden tagállamnak képesnek kell lennie e rendelkezések helyes alkalmazására, ezért készek támogatni egy legfeljebb hat hónapos halasztást. 
            
            
               
                  E javaslat célja az e-kereskedelemre vonatkozó héacsomagot érintő, az (EU) 2017/2454 rendeletben előírt módosítások alkalmazása tekintetében eredetileg 2021. január 1-jére kitűzött kezdőnap hat hónappal való elhalasztása. Ily módon az alkalmazás új kezdőnapja 2021. július 1-je lesz. A halasztás javasolt időtartama azért hat hónap, mert a tagállamok további költségvetési veszteségeinek minimalizálása érdekében a késedelmet a lehető legrövidebb időre kell korlátozni.
               
            
            
               •Összhang a szabályozási terület jelenlegi rendelkezéseivel
            
            
               E javaslat általános célkitűzései a következők: a belső piac zavartalan működése, az uniós vállalkozások versenyképessége és a digitális gazdaság célravezető adóztatásának biztosítása. Az e-kereskedelemre vonatkozó héacsomag összhangban van a héa tekintetében a rendeltetési hely elvének jövőbeni alkalmazásával, ahogyan az a héára vonatkozó, a Tanács által támogatott közelmúltbeli cselekvési tervben szerepel
                  3
               . 
            
            
               A héára vonatkozó cselekvési terv mellett az e-kereskedelemre vonatkozó héacsomagot szintén kulcsfontosságú kezdeményezésként határozta meg az európai digitális egységes piaci stratégia
                  4
                (a továbbiakban: digitális egységes piaci stratégia), valamint az egységes piaci stratégia
                  5
                és az e-kormányzati cselekvési terv
                  6
               . 
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A javaslat jogalapja az Európai Unió működéséről szóló szerződés (EUMSZ) 113. cikke. Az említett cikk értelmében a Tanács az Európai Parlamenttel, valamint az Európai Gazdasági és Szociális Bizottsággal folytatott konzultációt követően, különleges jogalkotási eljárás keretében, egyhangúlag rendelkezéseket fogad el a közvetett adózás területére vonatkozó tagállami szabályok harmonizálására.
               
            
            
               •Szubszidiaritás (nem kizárólagos hatáskör esetén) 
            
            
               E javaslat értelmében módosul a Tanács által 2017 decemberében elfogadott, az e-kereskedelemre vonatkozó héacsomagban foglalt, a hozzáadottérték-adó területén folytatott közigazgatási együttműködéssel és csalás elleni küzdelemmel kapcsolatos rendelkezések alkalmazásának kezdőnapja. Ez szorosan összefügg azzal a javaslattal, amely az e-kereskedelemre vonatkozó héacsomag – és azon belül minden érintett jogi aktus – alkalmazása tekintetében 2021. január 1-jében meghatározott kezdőnap elhalasztására irányul. Ez a javaslat a Covid19-válság kitörésének következményeként és az arra való reagálás jegyében készült. A válság a jelenlegi szükséghelyzet kezelésével összefüggésben nemzeti szintű kihívások elé állítja a tagállamokat, egyes tagállamok számára pedig megnehezíti annak biztosítását, hogy az informatikai rendszereik vonatkozásában előírt módosítások végrehajtása időben megtörténjen. Az e-kereskedelemre vonatkozó héacsomag működését szabályozó rendelkezések azon az elven alapulnak, hogy minden tagállamnak képesnek kell lennie helyes alkalmazásukra.
            
            
               Tekintettel arra, hogy a héa uniós szinten harmonizált adó, a tagállamok saját hatáskörben nem állapíthatnak meg eltérő szabályokat. Ennélfogva az e-kereskedelemre vonatkozó héaszabályok módosítására irányuló bármely kezdeményezéshez – ideértve az alkalmazás kezdőnapjának megváltoztatását is – bizottsági javaslat szükséges, tehát az ilyen kezdeményezések nem valósíthatók meg egyoldalú nemzeti intézkedésekkel.
            
            
               
                  A javaslat ezért megfelel a szubszidiaritás elvének.
               
            
         
         
            
               •Arányosság
            
            
               A javaslat összhangban van az arányosság elvével, azaz nem mutat túl az EUMSZ célkitűzéseinek és különösen az egységes piac zavartalan működésének megvalósításához szükséges mértéken. Az arányosságra is vonatkozik az, ami a szubszidiaritásra, nevezetesen, hogy a közigazgatási együttműködésről szóló tanácsi rendelet módosítására irányuló javaslat nélkül a tagállamoknak nem áll módjukban kezelni ezeket a problémákat. 
            
            
               •A jogi aktus típusának megválasztása
            
            
               
                  Ez a javaslat az (EU) 2017/2454 tanácsi rendeletet módosítja. Az egyetlen módosítás az alkalmazás kezdőnapjának elhalasztása. 
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               Ez a javaslat azoknak a komoly aggályoknak a nyomán született, amelyeket több tagállam, valamint postai szolgáltatók és futárszolgálatok fogalmaztak meg és közöltek a Bizottsággal azt illetően, hogy a Covid19-válság kitörése miatt nem lesznek képesek 2021. január 1-jéig lezárni az e-kereskedelemre vonatkozó héacsomaggal kapcsolatban nemzeti szinten folyó előkészítő munkát és megkezdeni a szabályok alkalmazását.
            
            
               A Bizottság 2020. április 24-én megbeszélést folytatott a tagállamokkal, hogy felmérje, hol tartanak az új szabályok 2021. január 1-jétől kezdődő alkalmazására való felkészülésben. A tagállamok többsége továbbra is úgy nyilatkozott, hogy képes lesz a szabályok alkalmazásának időben történő megkezdésére, de e tagállamok is hangsúlyozták, hogy az e-kereskedelemre vonatkozó héacsomag működésével kapcsolatos rendelkezések azon az elven alapulnak, hogy minden tagállamnak képesnek kell lennie e rendelkezések helyes alkalmazására, ezért készek támogatni egy legfeljebb hat hónapos halasztást. 
            
            
               •Hatásvizsgálat
            
            
               
                  A közigazgatási együttműködésről szóló rendeletben megállapított szabályok módosításának alapjául szolgáló, az e-kereskedelemre vonatkozó héairányelv
                     7
                   elfogadásához vezető javaslathoz készült hatásvizsgálat. A jelenlegi javaslat csupán a szóban forgó módosítások alkalmazásának kezdőnapját módosítja.
               
            
            
               •Célravezető szabályozás és egyszerűsítés
            
            
               
                  E javaslat fő célja az, hogy az e-kereskedelemre vonatkozó héacsomag alkalmazásának kezdőnapját hat hónappal elhalassza. A javaslat nem változtat a szabályok lényegén, csupán elhalasztja alkalmazásuk kezdőnapját.
               
            
            
               4.KÖLTSÉGVETÉSI VONZATOK
            
            
               E javaslat része annak a projektnek, amely az e-kereskedelemre vonatkozó héacsomag alkalmazása tekintetében kitűzött kezdőnap elhalasztására irányul. 
            
            
               Az e-kereskedelemre vonatkozó, már elfogadott héacsomag egészének költségvetési vonzatait az (EU) 2017/2455 tanácsi irányelvre irányuló javaslat
                  8
                (COM(2016) 757 final) indokolása ismerteti részletesen. 
            
            
               
                  Az e-kereskedelemre vonatkozó héacsomag végrehajtásának sikertelensége esetén a tagállamok költségvetési veszteségei a becslések szerint körülbelül évi 5–7 milliárd EUR-t tesznek majd ki. A 6 hónapos késedelem tehát hozzávetőleg 2,5–3,5 milliárd EUR veszteséget okozna. Ha azonban a tagállamok és a vállalkozások nem állnak készen az e-kereskedelemre vonatkozó új héaszabályok alkalmazására, a rendszer nem megfelelő működésének kockázata csaknem ugyanekkora veszteségeket vonhat maga után.
               
            
            
               5.EGYÉB ELEMEK
            
            
               •A javaslat egyes rendelkezéseinek részletes magyarázata
            
            
               Ez a javaslat csupán az e-kereskedelemre vonatkozó héacsomag keretében a közigazgatási együttműködés tárgyában már elfogadott, az (EU) 2017/2454 rendeletben meghatározott rendelkezések alkalmazásának kezdőnapját érinti. A szóban forgó szabályok alkalmazásának kezdőnapját hat hónappal el kell halasztani. Ez azt jelenti, hogy a rendelkezések nem 2021. január 1-jétől, hanem 2021. július 1-jétől válnak alkalmazandóvá, és a szűkített egyablakos ügyintézés jelenlegi szabályait (XI. fejezet, 2. szakasz, 43–47. cikk) 2021. június 30-ig továbbra is alkalmazni kell. 
            
            
               E javaslat előterjesztését a Covid19-válság kitörése indokolja, amely azonnali válaszlépések megtételére kényszeríti a tagállamokat, valamint arra, hogy haladéktalanul nemzeti szintű intézkedéseket fogadjanak el a válság vállalkozásokat és általában a lakosságot érintő következményeinek enyhítése érdekében. E példa nélküli, kivételes körülmények miatt több tagállam képtelen lesz arra, hogy 2021. január 1-jéig lezárja az e-kereskedelemre vonatkozó héacsomag új szabályainak nemzeti szinten történő alkalmazására irányuló előkészítő munkát.
            
         
         
            
               2020/0084 (CNS)
            
            
               Javaslat
            
            
               A TANÁCS RENDELETE
            
            
               az (EU) 2017/2454 rendeletnek az alkalmazás kezdőnapja tekintetében a Covid19-válság kitörése miatt történő módosításáról 
                  
                  
               
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 113. cikkére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Parlament véleményére
                  9
               , 
            
            
               tekintettel az Európai Gazdasági és Szociális Bizottság véleményére
                  10
               , 
            
            
               különleges jogalkotási eljárás keretében,
            
            
               mivel:
            
            
               (1)A 904/2010/EU tanácsi rendelet
                  11
                a 2006/112/EK tanácsi irányelv
                  12
                XII. címének 6. fejezetében előírt különös szabályozások létrehozása érdekében megállapítja az információk tagállamok közötti cseréjére és tagállamok általi tárolására vonatkozó szabályokat.
            
            
               (2)Az (EU) 2017/2454 tanácsi rendelet
                  13
                az említett különös szabályozások hatályának kiterjesztésével és egy új szabályozás bevezetésével összefüggésben módosítja a szóban forgó rendelkezéseket. A módosítások alkalmazásának kezdőnapjaként előírt időpont 2021. január 1.
            
            
               (3)Az Egészségügyi Világszervezet (WHO) 2020. január 30-án nemzetközi horderejű népegészségügyi szükséghelyzetnek nyilvánította a Covid19-járványt. 2020. március 11-én pandémiának minősítette. A Covid19 mára valamennyi tagállamban súlyos fertőzéseket okozott. A fertőzéses esetek számának riasztó ütemű növekedése és a Covid19-járvány megfékezésére alkalmas, azonnal rendelkezésre álló hatékony eszköz hiánya miatt több tagállam nemzeti szükségállapotot hirdetett ki. 
            
            
               (4)A Covid19-válság kitörése váratlan és példa nélküli szükséghelyzet kialakulásához vezetett, amely mélyrehatóan érinti az összes tagállamot, és arra kényszeríti őket, hogy – más területekhez rendelt erőforrások átcsoportosításával – haladéktalanul lépéseket tegyenek nemzeti szinten a kiemelt problémának minősülő jelenlegi válság kezelése érdekében. A válság következtében számos tagállam számára nehézségekbe ütközik az (EU) 2017/2454 rendeletben megállapított szabályok alkalmazásához szükséges informatikai rendszerek kiépítésének befejezése és a szabályok 2021. január 1-jétől történő alkalmazása. Egyes tagállamok ezért az (EU) 2017/2454 rendeletben az alkalmazás tekintetében meghatározott kezdőnap elhalasztását kérték. 
            
            
               (5)Figyelembe véve azokat a kihívásokat, amelyekkel a tagállamoknak a Covid19-válság kezelése során szembe kell nézniük, valamint azt, hogy az új rendelkezések azon az elven alapulnak, miszerint valamennyi tagállamnak naprakésszé kell tennie informatikai rendszerét ahhoz, hogy képes legyen alkalmazni az (EU) 2017/2454 rendeletben megállapított rendelkezéseket és ezáltal biztosítsa az információk összegyűjtésének és továbbításának, valamint a kifizetések teljesítésének a módosított szabályozások szerinti végrehajtását, e rendelet alkalmazásának kezdőnapját indokolt hat hónappal elhalasztani. Helyénvaló hat hónapos halasztást előírni, mivel a tagállamok további költségvetési veszteségeinek minimalizálása érdekében a késedelmet a lehető legrövidebb időre kell korlátozni.
            
            
               (6)Az (EU) 2017/2454 rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
         
         
            
               Az (EU) 2017/2454 rendelet a következőképpen módosul:
            
            
               1.Az 1. cikk 7. pontja a következőképpen módosul:
            
            
               a)az a) pontban a 2. szakasz címének a helyébe a következő szöveg lép:
            
            
               „2015. január 1-jétől 2021. június 30-ig alkalmazandó rendelkezések”;
            
            
               b)a b) pont a következőképpen módosul:
            
            
               i.a 3. szakasz címének a helyébe a következő szöveg lép:
            
            
               „2021. július 1-jétől alkalmazandó rendelkezések”;
            
            
               ii.a 47a. cikk helyébe a következő szöveg lép:
            
            
               „47a. cikk
            
            
               E szakasz rendelkezéseit 2021. július 1-jétől kell alkalmazni.”
            
            
               2.A 2. cikk második bekezdésének a helyébe a következő szöveg lép:
            
            
               „Ezt a rendeletet 2021. július 1-jétől kell alkalmazni.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        A Tanács (EU) 2017/2454 rendelete (2017. december 5.) a hozzáadottérték-adó területén történő közigazgatási együttműködésről és csalás elleni küzdelemről szóló 904/2010/EU rendelet módosításáról (HL L 348., 2017.12.29., 1. o.).
               
               
                  
                     (2)
                  
                        HL L 268., 2010.10.12., 1. o.
               
               
                  
                     (3)
                  
                        
                  http://www.consilium.europa.eu/en/press/press-releases/2016/05/25-conclusions-vat-action-plan
                   
               
               
                  
                     (4)
                  
                        COM(2015) 192 final.
               
               
                  
                     (5)
                  
                        COM(2015) 550 final.
               
               
                  
                     (6)
                  
                        COM(2016) 179 final.
               
               
                  
                     (7)
                  
                        BIZOTTSÁGI SZOLGÁLATI MUNKADOKUMENTUM – HATÁSVIZSGÁLAT, amely a határokon átnyúló elektronikus kiskereskedelmet érintő héaszabályozás korszerűsítésére vonatkozó tanácsi irányelvre, tanácsi végrehajtási rendeletre és tanácsi rendeletre irányuló javaslatokat kíséri; https://eur-lex.europa.eu/legal-content/EN/TXT/?uri=SWD:2016:0379:FIN
               
               
                  
                     (8)
                  
                        Javaslat – A TANÁCS IRÁNYELVE a 2006/112/EK irányelvnek és a 2009/132/EK irányelvnek a szolgáltatásnyújtásra és a termékek távértékesítésére vonatkozó bizonyos hozzáadottértékadó-kötelezettségek tekintetében történő módosításáról,COM(2016) 757 final – 2016/0370 (CNS), https://eur-lex.europa.eu/legal-content/hu/TXT/?qid=1586260266830&uri=CELEX:52016PC0757
               
               
                  
                     (9)
                  
                        HL C , , . o.
               
               
                  
                     (10)
                  
                        HL C , , . o.
               
               
                  
                     (11)
                  
                        A Tanács 904/2010/EU rendelete (2010. október 7.) a hozzáadottérték-adó területén történő közigazgatási együttműködésről és csalás elleni küzdelemről (HL L 268., 2010.10.12., 1. o.).
               
               
                  
                     (12)
                  
                        A Tanács 2006/112/EK irányelve (2006. november 28.) a közös hozzáadottértékadó-rendszerről (HL L 347., 2006.12.11., 1. o.).
               
               
                  
                     (13)
                  
                        A Tanács (EU) 2017/2454 rendelete (2017. december 5.) a hozzáadottérték-adó területén történő közigazgatási együttműködésről és csalás elleni küzdelemről szóló 904/2010/EU rendelet módosításáról (HL L 348., 2017.12.29., 1. o.).